In die komplekse situasie van Suid-Afrika word daar maar deurlopend gewroeg oor moontlike oplossings. En soms besef ’n mens dat ander idees dalk tog ’n beter moontlikheid kan wees. Du Preez was inder­daad self ook oor sekere kwessies reg, waaroor andere eers heelwat later tot insigte gekom het.
Sowat ses jaar gelede het daar ’n soort histerie losgebars dat ’n mens net aanvaarbaar progressief kan wees as jy noodwendig alles afskiet wat uit die Solidariteit-beweging se rigting kom. Afrikaanse koerante, soos Beeld, het deurgeloop omdat hulle bloot nuus uit die beweging se geledere durf publiseer het.
Ek onthou een week, so drie jaar gelede, toe daar weer ’n klaaglied was omdat ons kwansuis oormatige dekking aan die beweging gee. Ek het deur die week se koerante geblaai en gesien dat The Citizen en The Star daardie week meer nuusberigte as Beeld oor hom gedra het!
Moontlik is dit waarom daar die alewige versugting is om te posisioneer deur wie jy aanval – die onverdraagsaamheid oor ander standpunte wat die linkse en regse punte van die hoefyster so passievol deel.
Die skoen van ’n gebrek aan gravitas pas Du Preez uiteraard nie. Inteendeel. Hopelik sal sy invloed deursuur sodat ons almal kan herbesin oor hoe om deur doeltreffender diskoers by die groot antwoorde uit te kom wat ons dringend kort.